和堪維那移居
作者：釋德洪
朝代：宋

paragraphs: 世路驚風波，山林知歲寒。
君看爭奪中，忽覺深渺漫。
歸來湘西寺，兀坐依蒲團。
摩挲折脚鐺，規以穩處安。
湘山亦多態，扶杖時游觀。
偶逢林下人，班草一笑懽。
霜風水痕落，歲月難遮攔。
但覺頷髭白，不復知歲殘。
堪公故園舊，義膽見急難。
相逢開肺懷，傾倒無餘殫。
所居隔聚落，日喜成媻媻。
作詩誇我賢，寧知如玉冠。
遂分湘山翠，茅簷相對看。
往事都莫理，有求真禍端。
飯罷口挂壁，□□發長歎。
暮寒因有雪，爐暖且檀欒。